Motivul pentru care Doja Cat a mers la Met Gala îmbrăcată într-un tricou ud, supradimensionat. Un bilet costă 75.000 dolari
A fost o seară cu totul aparte la New York, unde a avut loc gala anuală organizată la Muzeul Metropolitan de Artă. Vedete din lumea muzicii și a filmului au pășit pe covorul roșu la evenimentul caritabil cu tema "Grădina Timpului".
Ținutele extragavante cu motive florale au făcut furori, dar au atras și critici din cauza excesului afișat de participanți.
Protejată cu umbrele ca să păstreze misterul ținutei, Cardi B nu a dezamăgit. Cântăreața a „umplut” covorul de gală cu rochia semnată de designerul chinez Windowsen. A fost ajutată de nouă bărbați să-și aranjeze trena și să urce scările.
Unii au comentat însă că vedeta nu a respectat codul vestimentar al evenimentului „Grădina Timpului”. Indicația a fost urmată însă ad literam de multe vedete care au venit în ținute acoperite de flori.
Lana del Rey părea că se ivește din negura unei păduri, într-o creație extravagantă a casei Alexander McQueen. Iar Kim Kardashian a etalat o rochie într-o nuanță metalică, peste care a purtat un bolero textil.
Zendaya a schimbat două ținute. Actrița a purtat întâi o rochie semnată John Galliano, dintr-un amestec de albastru regal și verde smarald. Peste două ore a apărut din nou pe covorul de gală, într-o creație vintage - neagră - semnată Givenchy. Pe cap avea un buchet uriaș de flori.
Doja Cat a transmis un mesaj legat de sustenabilitate. A fost fotografiată plecând de la hotel cu un prosop pe cap și unul în jurul corpului. A renunțat la ele și a rămas într-un tricou ud, supradimensionat.
„Un tricou alb nu se demodează niciodată, iar un tricou ud e sexi, așa că am optat pentru asta", a spus ea.
Biletele au costat 75.000 de dolari, iar banii se duc la Muzeul Metropolitan
Tyla a fost urcată pe scări de personalul de securitate, pentru ca rochia ei de culoarea nisipului nu i-a permis să-și miște picioarele. Iar Camila Cabello a ținut în mână, în loc de geantă, un cub de gheață care avea în mijloc o floare.
De la gală nu au lipsit veteranele din cetatea filmului, precum Pamela Anderson, Meg Ryan și Demi Moore. Aceasta din urmă a optat pentru o creație spectaculoasă Harris Reed.
Și la capitolul modă masculină au fost etalate creații remarcabile: costume cu trenă sau pălării ce amintesc de curtea regală. Usher a optat pentru pelerină și pălărie și a ținut în mână un trandafir roșu.
Doar vedetele aflate pe lista editorului șef de la Vogue, Anna Wintour, primesc invitație la evenimentul anual găzduit de Muzeul Metropolitan de Artă de la New York. Se estimează că starurile au plătit anul acesta,în jur de 75.000 de dolari pentru un bilet, cu 25.000 mai mult ca anul trecut.
Banii strânși sunt donați Institutului Costumului, din cadrul aceluiași muzeu. Anul trecut s-au strâns aproximativ 22 de milioane de dolari, un record pentru acest eveniment.